**НИЙГМИЙН ДААТГАЛЫН ТУХАЙ ХУУЛЬД ӨӨРЧЛӨЛТ ОРУУЛАХ ТУХАЙ**

**ХУУЛИЙН ТӨСӨЛД ХИЙСЭН СУДАЛГАА**

Нийгмийн даатгалын сангийн нийт орлого 2021 онд 1,897.9 тэрбум төгрөг байхаар төлөвлөсөн нь 2020 онтой харьцуулахад 486.1 тэрбум төгрөгөөр нэмэгдсэн үзүүлэлт юм. Энэ онд цар тахлын эдийн засгийн сөрөг үр дагавар иргэд аж ахуй нэгж, бизнес эрхлэгчдийн үйл ажиллагааг бүрэн сэргэх хүртэл нөлөөлөх шинжтэй байгааг харгалзан 2021 онд 20-22 хувь болж нэмэгдэх байсан НДШ-ээс тэтгэмжийн, **үйлдвэрлэлийн осол, мэргэжлээс шалтгаалсан өвчний,** ажилгүйдлийн даатгалын сангийн шимтгэлийг оны эхний хагаст нийт дүнгээр нь 3-5 пунктаар бууруулж тооцсон. Улсын хэмжээнд үйл ажиллагаа явуулж байгаа аж ахуй нэгж, байгууллагуудын 54 хувь нь нийгмийн даатгалд хамрагдаж байгаа. Нийгмийн даатгалын салбарын хэмжээгээр 2021-2023 онуудад 51.0-56.3 мянган ажил олгогчийг хамруулахаар тооцсон байна.

Нийгмийн даатгалын тухай хуулиудыг хэрэглэх журмын тухай хуульд өөрчлөлт оруулах тухай 2019 оны 12 дугаар сарын 20-ны өдрийн хуулиар “Нийгмийн даатгалын тухай хуулийн 15 дугаар зүйлийн 1 дэх хэсэгт заасан ажил олгогчийн хөдөлмөрийн хөлсний сан, түүнтэй адилтгах орлого болон даатгуулагчийн хөдөлмөрийн хөлс, түүнтэй адилтгах орлогоос төлөх тэтгэврийн даатгалын шимтгэлийн хувь хэмжээ 2021 оноос эхлэн тус бүр 9.5 хувь байна” гэж заасны дагуу 2021 оны 7 сарын 1-ний өдрөөс ажил олгогч болон албан журмын даатгуулагч **тэтгэврийн даатгалд** тус бүр 9.5 хувиар тооцож шимтгэл төлнө.

Хүснэгт 1.

|  |  |  |  |  |  |  |
| --- | --- | --- | --- | --- | --- | --- |
| Нийгмийн даатгалын сан | 2021 он | | | | | |
| 2021 онд төлөх шимтгэл | | | 2021 оны 01-06 сард чөлөөлсөн хувь | | |
| Ажил олгогч | Даатгуулагч | Нийт | Ажил олгогч | Даатгуулагч | Нийт |
| Тэтгэврийн даатгалын сан | 9.5 | 9.5 | 19 | 1.0 | 1.0 | 2.0 |
| Тэтгэмжийн даатгалын сан | 1.0 | 0.8 | 1.8 | 1.0 | 0.8 | 1.8 |
| Ажилгүйдлийн даатгалын сан | 0.2 | 0.2 | 0.4 | 0.2 | 0.2 | 0.4 |
| ҮОМШӨ даатгалын сан | 0.8-2.8 | – | 0.8-2.8 | 0.8-2.8 | – | 0.8-2.8 |
| ЭМД сан | 2.0 | 2.0 | 4.0 | – | – | – |
| Нийт | 13.5%-15.5% | 12.5% | 26-28% | 3-5% | 2% | 5-7% |

Харин Нийгмийн даатгалын шимтгэлээс чөлөөлөх, ажилгүйдлийн даатгалын сангаас дэмжлэг үзүүлэх тухай хуульд өөрчлөлт оруулах тухай 2020 оны 11 дүгээр сарын 13-ны өдрийн хуулийн дагуу 2020 оны 4 дүгээр сарын 1-нээс 10 дугаар сарын 1-нийг хүртэл хугацаанд нийгмийн даатгалын шимтгэлээс чөлөөлөгдсөн, мөн оны 10 дугаар сарын 01-нээс 12 дугаар сарын 31-нийг дуустал хугацаанд нийгмийн даатгалын шимтгэлийн хөнгөлөлтөд хамрагдсан аж ахуйн нэгж, байгууллага болон түүнд ажиллаж байгаа Монгол Улсын иргэн даатгуулагч нь 2021 оны 1 дүгээр сарын 01-ний өдрөөс 7 дугаар сарын 01-ний өдөр хүртэлх хугацаанд төлөх **тэтгэмжийн, ажилгүйдлийн, үйлдвэрлэлийн осол, мэргэжлээс шалтгаалсан өвчний даатгалын** шимтгэлээс **бүрэн, тэтгэврийн даатгалын шимтгэлийн** ажил олгогчийн болон даатгуулагчийн төлөх **1.0 хувиас**тус тус чөлөөлөгдөж, **тэтгэврийн даатгалын**шимтгэлийг ажил олгогч, даатгуулагч тус бүр 8.5 хувиар тооцон төлж байна. (Хүснэгт 2.)

Хүснэгт 2.

|  |  |  |  |  |  |  |
| --- | --- | --- | --- | --- | --- | --- |
| Нийгмийн даатгалын сан | 2020 он | | | | | |
| 2020 онд төлөх шимтгэл | | | 2020 оны 10-12 сард чөлөөлсөн хувь | | |
| Ажил олгогч | Даатгуулагч | Нийт | Ажил олгогч | Даатгуулагч | Нийт |
| Тэтгэврийн даатгалын сан | 8.5 | 8.5 | 17 | 3.5 | 3.5 | 7 |
| Тэтгэмжийн даатгалын сан | 1.0 | 0.8 | 1.8 | 1.0 | 0.8 | 1.8 |
| Ажилгүйдлийн даатгалын сан | 0.2 | 0.2 | 0.4 | 0.2 | 0.2 | 0.4 |
| ҮОМШӨ даатгалын сан | 0.8-2.8 | – | 0.8-2.8 | 0.8-2.8 | – | 0.8-2.8 |
| ЭМД сан | 2.0 | 2.0 | 4 | – | – | – |
| Нийт | 12.5%-14.5% | 11.5% | 24%-26% | 5.5-7.5% | 4.5% | 10-12% |

Нийгмийн даатгалын тухай хуульд өөрчлөлт оруулах тухай хуулийн төслийг санаачлагчийн боловсруулсан төсөлд 7.0 хувиар цаашид үргэлжлүүлэн тооцохоор тусгагдсан. (Хүснэгт 3.)

Хүснэгт 3.

|  |  |  |  |  |  |  |
| --- | --- | --- | --- | --- | --- | --- |
| Нийгмийн даатгалын сан | 2021 он | | | | | |
| 2021 оны 7 сараас төлөх ёстой шимтгэл | | | Шинэ хуулиар | | |
| Ажил олгогч | Даатгуулагч | Нийт | Ажил олгогч | Даатгуулагч | Нийт |
| Тэтгэврийн даатгалын сан | 9.5 | 9.5 | 19 | 7.0 | 7.0 | 14.0 |
| Тэтгэмжийн даатгалын сан | 1.0 | 0.8 | 1.8 | 1.0 | 0.8 | 1.8 |
| Ажилгүйдлийн даатгалын сан | 0.2 | 0.2 | 0.4 | 0.2 | 0.2 | 0.4 |
| ҮОМШӨ даатгалын сан | 0.8-2.8 | – | 0.8-2.8 | 0.8-2.8 | – | 0.8-2.8 |
| ЭМД сан | 2.0 | 2.0 | 4.0 | 2.0 | 2.0 | 4.0 |
| Нийт | 13.5%-15.5% | 12.5% | 26-28% | 11%-13% | 10% | 21%-23% |

Энд хоёр хувийг төсөвт хэрхэн тусгах вэ, хаанаас гаргах вэ гэдэг асуудал хөндөгдөнө. Нэг хувь нь 2021 оны төсөвт тусгагдсан байдлаар авч үзвэл 18.9 тэрбум төгрөгний асуудал юм. 2021 оны 01 сарын 01-ний өдрөөс 3 сангийн хувийг тэглэснээр нийт НДШ-ийн хувь 3-5 нэгжээр буурсан байсан. Хөнгөлөлтөд тэтгэмжийн 1.0 хувь, ажилгүйдлийн даатгалын 0.2 хувь, **үйлдвэрлэлийн осол, мэргэжлээс шалтгаалсан өвчний даатгалын шимтгэлээс** 0.8-2.8 хувь тул улсын төсөвт нэмэлт хүндрэлийг үүсгэхгүй гэж үзэж байгаа болно.

Тус хуультай холбоотойгоор улсын төсвөөс ямар нэгэн зардал гарахгүй. Хуулийн төсөл Үндсэн хууль болон бусад хуульд нийцэж байгаа бөгөөд хуулийн төсөлтэй холбогдуулан бусад хуульд нэмэлт, өөрчлөлт орохгүй, дагалдан хууль батлахгүй.

ХУУЛЬ САНААЧЛАГЧ